དེ་ཡང་མཆུ་སྦྱོར་གུས་ལུགས་གོམས་སྲོལ་འདི་ནི་ངེས་པར་དུ་ཤ་ཁྲག་རྒྱུད་པའི་འབྲེལ་བ་ཡོད་པའི་ཁྱིམ་རྒྱུད་བར་སྤེལ་བས།འདི་ནི་ཤ་ཁྲག་ཉེ་བའི་ཁྱིམ་རྒྱུད་ཀྱི་ཁྱབ་ཁོངས་ཚོད་འཛིན་བྱས་པའི་མཇལ་རྟེན་གུས་ལུགས་ཀྱི་གོམས་སྲོལ་ཞིག་ཡིན་པའང་བརྗོད་ཆོགདེའི་ཕྱིར་ང་ཚོས་ཚོད་དཔག་བྱེད་ཐུབ་པ་ནི།ས་ཆ་འདིའི་མཆུ་སྦྱོར་གུས་ལུགས་ཀྱི་གོམས་སྲོལ་འདི་ནི་མིའི་རིགས་ཀྱི་ཁྱིམ་རྒྱུད་བྱུང་བ་ནས་བྱུང་ཞིང་།མིའི་རིགས་ཀྱི་ཁྱིམ་རྒྱུད་འཕེལ་བ་དང་དུས་མཉམ་དུ་འཕེལ་བ་ཞིག་ཡིན་པར་སྙམ།འདི་ཡང་བདག་གིས་འདྲི་རྩད་བྱས་མྱོང་བའི་མཚོ་སྔོན་གྱི་རྒད་པོ་ལོ་ལོན་དེས་གསུངས་པ་ལྟར།མཚོ་སྔོན་བོད་ཁུལ་དུ་མཆུ་ཕན་ཚུན་སྦྱོར་བའི་གུས་ལུགས་ཀྱི་གོམས་སྲོལ་དེ་ནི་བུད་མེད་ཁོ་ནའི་བར་སྤེལ་བ་ཡིན་པས།དེ་བཞིན་དུ་མཆུ་སྦྱོར་གུས་ལུགས་གོམས་སྲོལ་འདི་ནི་མ་རྒྱུད་སྤྱི་ཚོགས་སུ་བྱུང་བའང་ཚོད་དཔག་བྱེད་ཐུབ་ལ།དེའི་ཕྱིར་བུད་མེད་རྣམས་ལ་དམིགས་བསལ་དུ་དབང་བའི་མཆུ་སྦྱོར་གུས་ལུགས་མཛད་སྒོ་དེ་ཡང་དུས་རབས་ཀྱི་འཕོ་འགྱུར་ནང་དུ་བུད་མེད་གཅིག་པུ་བར་མ་ཡིན་པར།རྒྱ་ཆེ་བའི་གཅིག་མཐུན་གཉེན་ཉེ་ཁྱིམ་རྒྱུད་བར་རྒྱ་བསྐྱེད་བྱུང་བས།ཕོ་མོ་རྒན་གཞོན་གྱི་དབྱེ་བ་མེད་པར་མི་རྣམས་ཐུག་འཕྲད་བྱུང་ཚེ་རང་རང་སོ་སོར་སྤེལ་ཆོག་པའི་གུས་ལུགས་མཛད་སྒོ་ཞིག་ཏུ་གྱུར།དེའི་ཕྱིར་མཆུ་སྦྱོར་གུས་ལུགས་ཁྲོད་ཀྱི་མཆུ་ཕན་ཚུན་སྦྱོར་བ་འདི་ནི་ཤ་ཁྲག་རྒྱུད་པའི་འབྲེལ་བ་སྦྲེལ་བྱེད་ཀྱི་ཐག་སྐུད་ལྟ་བུ་ཡིན་ཏེ།འདི་ནི་གཅིག་མཐུན་གྱི་ཤ་ཁྲག་རྒྱུད་པའི་འབྲེལ་བ་མཚོན་བྱེད་ཀྱི་རྟགས་མཚན་གལ་ཆེན་ཞིག་ཡིན།ཡིན་ན་ཡང་བོད་ཁུལ་དུ་དར་ཁྱབ་ཆེ་བའི་གུས་ལུགས་མཛད་སྒོ་སྟེ་ཐོད་པ་གཏུགས་པ་དང་གདོང་གཏུགས་པ་སོགས་ནི་སྤྱིར་བཏང་དུ་རྒན་རབས་པས་ཕྱི་རབས་པར་སྤེལ་བའི་གུས་ལུགས་ཡིན་ཏེ།དེ་ནི་ཤ་ཁྲག་རྒྱུད་པའི་འབྲེལ་བ་མཚོན་བྱེད་མ་ཡིན་པར།གཉེན་ཉེ་དང་གྲོགས་པོ་སོགས་ཀུན་གྱི་བར་དུ་སྤེལ་ཆོག་པའི་གུས་ལུགས་མཛད་སྒོ་ཞིག་ཡིན་ནོ།།